o stališču, ki se v imenu Evropske unije zastopa v Specializiranem odboru za koordinacijo sistemov socialne varnosti, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede uporabe elektronske izmenjave informacij o socialni varnosti za prenos podatkov med nosilci ali organi za zvezo

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki naj se v imenu Unije zastopa v Specializiranem odboru za koordinacijo sistemov socialne varnosti, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: sporazum o trgovini in sodelovanju), v zvezi s predvidenim sprejetjem sklepa glede uporabe elektronske izmenjave informacij o socialni varnosti za prenos podatkov med nosilci in organi za zvezo za namene izvajanja Protokola o koordinaciji sistemov socialne varnosti k sporazumu o trgovini in sodelovanju.

2.Ozadje predloga

2.1.Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani

Sporazum o trgovini in sodelovanju določa podlago za obsežne odnose med Evropsko unijo in Združenim kraljestvom ter vključuje določbe o koordinaciji sistemov socialne varnosti med Evropsko unijo in Združenim kraljestvom. Veljati je začel 1. maja 2021, začasno pa se je uporabljal od 1. januarja 2021.

2.2.Specializirani odbor za koordinacijo sistemov socialne varnosti

Specializirani odbor za koordinacijo sistemov socialne varnosti (v nadaljnjem besedilu: specializirani odbor) je ustanovljen na podlagi člena 8(1), točka (p), sporazuma o trgovini in sodelovanju.

Naloge specializiranega odbora so določene v členu 8(4) sporazuma o trgovini in sodelovanju ter vključujejo:

·nadziranje in pregledovanje izvajanja ter zagotavljanje pravilnega delovanja sporazuma,

·sprejemanje sklepov, tudi sprememb, in priporočil v zvezi z vsemi zadevami, za katere tako določa sporazum,

·razpravljanje o tehničnih vprašanjih, ki izhajajo iz izvajanja sporazuma.

Specializirani odbor je v skladu s členom 8(5) sporazuma o trgovini in sodelovanju sestavljen iz predstavnikov Unije in Združenega kraljestva. Odbor v skladu s členom 10(2) sporazuma o trgovini in sodelovanju sprejema sklepe in daje priporočila z medsebojnim soglasjem. V Prilogi 1 k sporazumu o trgovini in sodelovanju je določen poslovnik specializiranih odborov.

2.3.Predvideni akt Specializiranega odbora za koordinacijo sistemov socialne varnosti

Specializirani odbor naj bi sprejel sklepglede elektronske izmenjave informacij o socialni varnosti (v nadaljnjem besedilu: predvideni akt).

Namen predvidenega akta je odobriti uporabo elektronske izmenjave informacij o socialni varnosti za prenos podatkov med nosilci in organi za zvezo za namene izvajanja Protokola o koordinaciji sistemov socialne varnosti k sporazumu o trgovini in sodelovanju, kot je predvideno v členu SSCI.4(2) protokola.

Predvideni sklep bo postal zavezujoč za pogodbenici v skladu s členom 10(1) sporazuma o trgovini in sodelovanju. V skladu s pravilom 9(3) Priloge 1 k sporazumu o trgovini in sodelovanju je v sklepih, ki jih sprejme specializirani odbor, določen datum začetka njihove veljavnosti.